In nomine sancte et individue Trinitatis, in unitate Deitatis ineffabilis, adorande, colende, summi Patris et Filii et Spiritus sancti, amen. Anno Incarnationis gratie ejusdem Filii Domini nostri Ihesu Christi millesimo ducentesimo septuagesimo primo, mense Iulio, ego Girardus de Vandenosse clericus venerabilis viri et discreti domini Arberti succentoris Eduensis, sanus mente licet eger corpore, nesciens quid michi sit dies crastina paritura, ne decedam intestatus, ad honorem et laudem Domini nostri Ihesu Christi, de rebus meis et bonis ad me pertinentibus dispono et ordino in hunc modum. In primis lego domino episcopo Eduensi decem sol. Vien.; domino archidiacono Eduensi, quinque sol. Vien. Item, eligo sepulturam meam in cymiterio sancti Lazari Eduensis. Item, do et lego canonicis sancti Nazarii Eduensis quadraginta sol. in die obitus mei pro pictancia et triginta sol. in die tricennarii mei similiter pro pictancia. Item, do et lego ecclesie sancti Nazarii Eduensis decem sol. Parisien. ex annuo redditu pro anniversario meo in eadem ecclesia faciendo, quos assedo et assigno eidem ecclesie super domum meam de Sampigneo et super vineam meam de Largarchiere. Item, do et lego eidem ecclesie pro distributione panis et vini in eadem ecclesia in perpetuum facienda duos bichetos frumenti ex annuo redditu ad mensuram de Couchis sitos et assessos super medietatem domus Girardi au Chevrier et appenditias ipsius medietatis et super duas petias terre sitas apud Sampigneum, quas relicta Petri de Rue tenet. Item, do et lego domui Dei de Marchaaut, tres sol.; domui Dei de castro Eduensi, tres sol.; domui leprosorum de Flureio, tres sol.; item, cuilibet sacerdoti celebranti in die obitus mei in ecclesia beati Lazari, duodecim denarios ultra oblationes suas; item, quatuor clericis me ad sepulturam deferentibus, cuilibet ipsorum duodecim denarios. Item, do et lego ecclesie de Vandenosse decem sol. Item, do et lego pro refectione sacerdotum et clericorum pro me divinum Officium in dicta ecclesia celebrantium quadraginta sol. pro pitancia; item, monialibus sancti Iohannis Eduensis, in die obitus mei decem sol. pro pitancia; monialibus sancti Andochii Eduensis, decem sol.; canonicis sancti Symphoriani Eduensis, decem sol.; item, fabrice ecclesie Eduensis, quinque sol. Item, do et lego karissime matri mee centum sol. et epitogium meum de camelino albo quod dominus Humbertus curatus sancti Iohannis de Crota habet; item, Iohanni fratri meo, viginti sol.; item, liberis Antelmi a sorore mea susceptis, viginti sol.; item, Peronete nutrite mee, quadraginta sol.; item, Guillelmo nutrito meo, domum meam de Sampigneo predictam cum vinea mea predicta, salvis tamen et retentis ecclesie Eduensi in dictis domo et vinea dictis decem sol. Parisien. pro anniversario meo in dicta ecclesia faciendo; item, Guillemete nutrite mee, alias duas vineas meas de Sampigneo pro ipsa maritanda; item, filio Marie de Petra Cervalli, nutrito meo, omnia animalia que ipsa Maria a me tenet ad capitale. Item, do et lego karissimo domino meo, domino Alberto succentori Eduensi predicto, culcitram cum pulvignari; item, predicto Guillemo nutrito meo, culcitram cum pulvignari; item, Avoit mulieri, culcitram cum pulvignari et sexaginta ulnas tele et tres mapas, archam, vas cupreum, andeblos ferreos et alia utensilia mea; item, filie Henrici de Barnaio clerici, filiole mee, quadraginta sol.; item, Angnellete filie Hugonis de sancto Iohanne clerici, filiole mee, quadraginta sol.; item, dicto Hugoni, duodecim sol. pro pena sua et labore presentium; item, cuilibet exequtorum meorum, viginti sol. Insuper volo et precipio quod omnia debita mea solvantur et clamores mei integre pacificentur. Item, volo et precipio quod exequtores mei faciant elemosinas et oblationes et luminaria in die obitus mei et tricennarii mei prout viderint expedire. Constituo etiam michi heredem Iohannem de Borbonio clericum viri venerabilis et discreti magistri Iohannis de Borbonio canonici Eduensis. Hujus autem mee ultime voluntatis exequtores meos constituo virum venerabilem magistrum Iohannem canonicum Eduensem prenotatum et Iohannem ejusdem clericum et Hugonem de sancto Iohanne clericum supradictos, dans et concedens ipsis, etc. In cujus rei memoriam et testimonium et robur fidemque perpetue veritatis, sigilla virorum venerabilium et discretorum domini Arberti predicti, domini Bertrandi de Moes canonici Eduensis, domini Petri de Piscibus curati de Synevineis, domini Guillelmi vicarii Eduensis, domini Guillelmi Garelli curati beate Marie Eduensis, domini Guillelmi curati sancti Quintini Eduensis, et domini Humberti curati sancti Iohannis de Crota, ad preces et instantiam meam huic presenti mee ultime voluntati sunt appensa. Nos vero prefati Albertus, Bertrandus, Petrus, Guillelmus vicarius, Guillelmus curatus sancti Quintini, Guillelmus curatus beate Marie et Humbertus supradicti, notum facimus universis quod nos ad instantiam Girardi sepedicti sigilla nostra litteris presentibus apponimus in robur et testimonium fidemque perpetue veritatis. Datum Edue et actum die veneris post festum beate Marie Magdalene, anno et mense supradictis.